Aansoek gebring rakende 139 plase op ANC-gryplysFoto: Magda Ehlers/Pexels.com Sakeliga het ’n aansoek gebring waarin dié sakeregte-organisasie versoek dat die lys van 139 plase wat vir onteiening sonder vergoeding geoormerk is, aan hulle bekend gemaak word. Die aansoek is gebring ingevolge die Wet op die Bevordering van Toegang tot Inligting, 2000 (wetno. 2 van 2000), en is aan die departement van grondhervorming en landelike ontwikkeling gestuur. Pres. Cyril Ramaphosa het verlede week tydens ’n ANC-saamtrek aangekondig dat dié departement sodanige eiendomme vir onteiening sonder vergoeding geïdentifiseer het. “Ons wil die betrokke grondeienaars hiervan inlig en hulle bystaan met die beoogde onteiening van hul eiendom. Die ANC is besig om ’n vyand van grondeienaars te maak deur hulle onregverdig te teiken. Ons sal voortgaan om teenstand teen hierdie ongrondwetlike onteieningsbeleid te bied,” het Armand Greyling, regs- en beleidsanalis by Sakeliga, gesê. Sakeliga het ook vroeër aangekondig dat die organisasie op ŉ unieke regshulppakket teen onwettige grondbesettings met Hurter Spies Prokureurs ooreengekom het. Die regshulppakket kom na aanleiding van ŉ landwye vlaag onwettige grondbesettings. Ingevolge die regshulppakket sal Hurter Spies Prokureurs maatskappy- en platinumlede van Sakeliga teen sowat 40% afslag in die bekomming van ŉ dringende interdik teen onwettige grondbesetters bystaan. Piet le Roux, uitvoerende hoof van Sakeliga, sê die regshulppakket help die publiek om teen grondbesetters op te tree indien die regering in gebreke bly. “Grondbesettings is besig om in frekwensie en skaal skerp toe te neem. Dit moet gestop word, want dit sal die hele land en ekonomie ontwrig. Piet le Roux, die uitvoerende hoof van Sakeliga. Foto: Reint Dykema. “Uiteraard is dit in die eerste plek die regering, en in besonder pres. Ramaphosa, se verantwoordelikheid om hierdie vuur wat hulle aangesteek het te blus. Maar terselfdertyd kan die publiek nie arms gevou sit wanneer ŉ regering of ŉ president sy plig versuim nie. Daarom glo Sakeliga dat hierdie regshulppakket nou in die belang van sowel ons lede as die publiek is.” Terwyl die koste van so ŉ dringende regsaksie maklik R50 000 of meer kan beloop, sal die pakket aan Sakeliga se maatskappy- en platinumlede teen ŉ vaste prys van R30 000 vir normale gevalle beskikbaar wees. Die regshulppakket dek prokureurs- en advokatekoste in die bekomming van ŉ dringende interdik teen grondbesetters in tipiese gevalle. Le Roux sê een van die instrumente wat dikwels benodig word voordat grondbesetters verwyder kan word, is ŉ dringende interdik. “Met ŉ dringende interdik teen grondbesetters kan grondeienaars makliker die hulp van private sekuriteit of die polisie inroep. Sonder die interdik word dit, veral vir private sekuriteit, baie moeilik om groot getalle grondbesetters te verwyder. “Sakeliga het self al meermale van die dienste van Hurter Spies Prokureurs in die bekomming van dringende interdikte teen grondbesetters gebruik gemaak. Ons het in sulke regsaksie met Hurter Spies Prokureurs se bystand nog altyd sukses gehad, en ons weet dus ook dat hulle in hierdie tipe sake oor die nodige kundigheid en ervaring beskik. Ons is bly om nou aan ons lede ŉ wyse te bied waarop hulle direk en teen gunstige tariewe van hierdie dienste gebruik kan maak.” Die regshulppakket dek die kliënt se prokureurs- en advokatekoste in tipiese gevalle. Indien dit blyk dat daar buitengewone omstandighede, wat bykomende koste mag meebring, in ŉ spesifieke geval bestaan, sal Hurter Spies Prokureurs dit vooraf aan kliënte voorlê.